《瑞鹤仙·薰风送炎暑》
宋代·佚名

薰风送炎暑。正万品亨嘉，恢台当序。祥烟淡天宇。渐银蟾满魄，金茎凝露。奎躔壁度。见寒光、凌乱辉吐。记当年此际，真仙命世，恍惊飙驭。荣遇。妙龄英发，腾实蜚声，早班郎署。歌喧五裤。更万里，期轩翥。暂乘轺揽辔，肃将王命，已洽百城休誉。愿从今、夕揭金瓯，永隆依注。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。